Helsinkiläinen 24-vuotias Jesse Vainikka pelaa Dota 2 -tietokonepeliä ja tekee sillä tällä hetkellä melkoista tiliä.

Jesse Vainikka on eniten Suomessa tänä vuonna tienannut tietokonepelaaja.

Hän pelaa Dota 2 -tietokonepeliä työkseen.

Vainikka arvioi, että e-sports tulee olemaan Suomessakin todella iso juttu lähivuosina.

Iso osa Vainikan palkintorahoista on peräisin toukokuussa Venäjällä pelatun Epicenter-turnauksen voitosta sekä elokuussa pelatun vuoden suurimman Dota 2 -turnauksen The Internationalin 7.-8. sijasta. EPICENTER

Jesse Vainikka on kilpapelaamisen, e-sportsin, palkintorahoja seuraavan E-sports Earnings –sivuston mukaan eniten Suomessa tänä vuonna tienannut pelaaja. Sivuston mukaan Vainikan palkintorahat tänä vuonna ovat olleet reilut 340 000 dollaria eli noin 305 000 euroa.

Hän joukkueinensa voitti toukokuussa Venäjällä pelatun Epicenter-turnauksen ja sijoittui elokuussa 7.-8. sijalle vuoden suurimmassa Dota 2 -turnauksessa The Internationalissa.

Vainikka toteaa, että pelaaminen on hänen ammattinsa, ei pelkästään rahan, mutta myös ajankäytön puolesta.

– Keskimäärin kahdeksan tuntia per päivä menee täyteen, hän toteaa.

Ei tunnu työltä

Ammattimaisen pelaamisen paras puoli on vapaus. Harjoittelun voi hoitaa silloin kuin itselle sopii parhaiten. Tosin aina itsensä motivoiminen ei ole helppoa. Ei pelaaminen aina ole hauskaa.

– Kun päätösvalta on täysin itsellä, niin pitää ottaa välillä itseä niskasta kiinni ja retuutella. Pelaaminen ei juuri ”kuluta”, joten yhtenä päivänä voi pelata enemmänkin. Niinä päivinä, kun pelaaminen ei luista, voi tehdä muita juttua, mistä tykkää, vasta 24-vuotias nuori mies toteaa.

Vaikka hän pelaa ammatikseen, ei pelaaminen tunnu työltä. Jos tuntuisi, se luultavasti loppuisi pian.

– Koen, että työt ovat jotain sellaista, mitä on pakko tehdä. Jos kokisin tämän sellaisena, en usko, että pystyisin pelaamaan, Vainikka sanoo.

”Parempi minä”

Vainikan pelaama Dota 2 on strategiapeli, jossa kaksi viiden hengen joukkuetta taistelee keskenään valitsemilla sankareillaan. Elokuussa peliä pelasi Steam-pelialustan kautta yli miljoona pelaajaa. Ammattilaiset pelaavat peliä omalla joukkueellaan.

Syyskuun Vainikka, pelinimeltään JerAx, vaihtoi Team Liquid -joukkueesta OG-joukkueeseen. Hänen lisäkseen siihen kuuluvat pelaajat Australiasta, Ruotsista, Israelista ja Tanskasta. Muut paitsi australialainen Anathan " ana " Pham ovat Vainikalle vanhoja tuttuja.

– Meidän joukkue on todella värikäs. Me neljä tunnemme entuudestaan ja olemme pelanneet pidempään skenessä. Viides pelaaja on 16-vuotias australialainen. Hän on hiomaton timanttimme, joka on aiheuttanut ihmetystä Kiinassa.

Perinteisesti pelaamisen on ajateltu olevan turhaa ajanhukkaa, mutta nykyisin monet tutkimuksetkin puhuvat pelaamisen hyödyistä. Samaa sanoo Vainikka. Hän on oppinut monia taitoja, joista on hyötyä silloinkin, kun ei tuijota näyttöä.

Joukkuepelissä oppii esimerkiksi sosiaalisia taitoja, reaktiokykyä ja muiden huomioimista.

– Pelaamalla olen oppinut ymmärtämään, miten voin olla se " parempi minä " muille ihmisille.

Iso juttu tulevaisuudessa

Suomessa e-sports on kovassa nousussa, mutta mittakaava ei ole lähelläkään sitä, mitä se muualla maailmassa on. Vainikka kertoo muun muassa Etelä-Koreasta, jossa pelaajille on omia tiimitaloja, joissa he voivat asua keskenään ja keskittyä pelkästään pelaamiseen.

Vainikan mukaan Suomessa tilanne on vielä se, että yritetään saada ihmiset ymmärtämään, että mistä tässä oikein on kyse.

– Uskaltaisin heittää, että tästä kilpapelaamisesta on tulossa iso juttu Suomessa muutamassa vuodessa.